CELEX: 32019D0123(01)
Language: bg
Date: 2019-01-16 00:00:00
Title: Решение за изпълнение на Комисията от 16 януари 2019 година за публикуване в Официален вестник на Европейския съюз на заявлението за регистрация на наименование, посочено в член 49 от Регламент (ЕС) № 1151/2012 на Европейския парламент и на Съвета — „Džiugas“ (ЗГУ)

23.1.2019   
               
               
                  BG
               
               
                  Официален вестник на Европейския съюз
               
               
                  C 28/3
               
            
         РЕШЕНИЕ ЗА ИЗПЪЛНЕНИЕ НА КОМИСИЯТА
         от 16 януари 2019 година
         за публикуване в Официален вестник на Европейския съюз на заявлението за регистрация на наименование, посочено в член 49 от Регламент (ЕС) № 1151/2012 на Европейския парламент и на Съвета
         „Džiugas“ (ЗГУ)
         (2019/C 28/03)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 50, параграф 2, буква а) от него,
         като има предвид, че:
         
                     (1)
                  
                  
                     Литва изпрати до Комисията заявление за защита на наименованието „Džiugas“ в съответствие с член 49, параграф 4 от Регламент (ЕС) № 1151/2012.
                  
               
                     (2)
                  
                  
                     В съответствие с член 50 от Регламент (ЕС) № 1151/2012 Комисията разгледа заявлението и стигна до заключението, че то отговаря на условията, предвидени в посочения регламент.
                  
               
                     (3)
                  
                  
                     С цел да се даде възможност за подаване на уведомления за възражениe в съответствие с член 51 от Регламент (ЕС) № 1151/2012, единният документ и препратката към публикацията на продуктовата спецификация, посочени в член 50, параграф 2, буква а) от същия регламент, за наименованието „Džiugas“ следва да се публикуват в Официален вестник на Европейския съюз,
                     
                  
               ПРИЕ НАСТОЯЩОТО РЕШЕНИЕ:
         
            Член единствен
            Единният документ и препратката към публикацията на продуктовата спецификация, посочени в член 50, параграф 2, буква а) от Регламент (ЕС) № 1151/2012, за наименованието „Džiugas“ (ЗГУ) се съдържат в приложението към настоящото решение.
            В съответствие с член 51 от Регламент (ЕС) № 1151/2012 публикуването на настоящото решение предоставя право на възражение срещу регистрацията на наименованието, посочено в първата алинея от настоящия член, в срок от три месеца от датата на публикуване на настоящото решение в Официален вестник на Европейския съюз.
            
         
         
            Съставено в Брюксел на 16 януари 2019 година.
            
               
                  За Комисията
               
               Phil HOGAN
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
      
      
         
            ПРИЛОЖЕНИЕ
            ЕДИНЕН ДОКУМЕНТ
            
               „DŽIUGAS“
            
            
               № на ЕС: PGI-LT-02372 — 6.11.2017
            
            
               ЗНП ( ) ЗГУ ( X )
            
            1.   Наименование/наименования
            
            „Džiugas“
            2.   Държава(и) заявителка(и)
            
            Литва
            3.   Описание на селскостопанския продукт или храната
            
            3.1.   Вид продукт
            
            Клас 1.3 Сирена
            3.2.   Описание на продукта, за който се отнася наименованието в точка 1
            
            Сиренето „Džiugas“ е средномаслено твърдо сирене, произведено от краве мляко, което се стандартизира, пастьоризира и подсирва с ензими, след което сиренината и сиренната маса се подлагат на специална преработка и зреене. Сиренето се произвежда само от краве мляко, добито през периода на паша, което дава на дългозреещите сирена най-добрите органолептични и микробиологични показатели.
            Таблица 1. Органолептични показатели на сиренето „Džiugas“
            
                        Показател
                     
                     
                        Характеризиране
                     
                  
                        Цвят
                     
                     
                        Сирене, което е зряло в продължение на най-малко 12 месеца: кремав/жълтеникав, малко по-наситен близо до кората
                        Сирене, което е зряло в продължение на най-малко 18 месеца: жълтеникав до кремав, малко по-наситен (и със зеленикав оттенък) близо до кората
                        Сирене, което е зряло в продължение на най-малко 24 месеца: жълтеникав до кремав, с малко по-наситен матов зеленикав цвят близо до кората
                        Сирене, което е зряло в продължение на най-малко 36 месеца: жълт, евентуално с червеникаво-жълт или кафяв мраморен оттенък, малко по-наситен близо до кората
                        Сирене, което е зряло в продължение на най-малко 48 месеца: жълт, евентуално с оранжев оттенък, малко по-наситен близо до кората
                        Сирене, което е зряло в продължение на най-малко 60 месеца: жълт, постепенно преминаващ в тъмножълт, с червеникаво-жълт оттенък, по-тъмен в периферията близо до кората, със забележимо по-наситено преливане на цвета. Разрезната повърхност на сиренната маса разкрива сърцевина, която е жълта с оранжев оттенък и съдържа видими бели кристали на калциеви соли.
                     
                  
                        Външен вид
                     
                     
                        Размери на плоската цилиндрична пита сирене: височина 9,0 —10,0  cm, диаметър 22,0 —24,0  cm, тегло 4,2 —4,5  kg.
                     
                  
                        Разрезна повърхност
                     
                     
                        Сиренето е без шупли, макар че е възможно понякога да съдържа малки шупли с неправилна форма, както и малки пукнатини. Възможно е да се наблюдават също и отделни малки бели кристали на калциеви соли и аминокиселината тирозин.
                     
                  
                        Вкус и мирис
                     
                     
                        Сиренето има наситен, сладък и същевременно остър вкус, а топлината му придава фин плодов послевкус. Деликатно свеж, с дъх на млечна киселина и изсушено сирене.
                     
                  
                        Консистенция
                     
                     
                        Сиренната маса е твърда, но лесно се разтрошава. Колкото по-дълго е зряло сиренето, толкова по-твърдо е то и толкова повече хрупкави кристали съдържа.
                     
                  
               
            Таблица 2. Физикохимични характеристики на сиренето „Džiugas“
            
                        Наименование на показателя
                     
                     
                        Стандартна стойност
                     
                  
                        Масленост на сухото вещество на сиренето (%)
                     
                     
                        39—40
                     
                  
                        Съдържание на влага (%)
                     
                     
                        34—35
                     
                  
                        Съдържание на готварска сол (%)
                     
                     
                        1,8 —2,2 
                     
                  3.3.   Фуражи (само за продукти от животински произход) и суровини (само за преработени продукти)
            
            
                        —
                     
                     
                        краве мляко, добито само през периода на паша (май до октомври); пасящите през този период крави не се хранят с никакъв допълнителен фураж;
                     
                  
                        —
                     
                     
                        закваски от пръчковидни млечнокисели бактерии (Lactobacillus) и термофилни коковидни бактерии (Streptococcus);
                     
                  
                        —
                     
                     
                        протеазен ензим с микробиологичен произход за коагулиране на млякото, получен чрез култивиране на микроплесента Rhizomucor miehei;
                     
                  
                        —
                     
                     
                        готварска сол.
                     
                  3.4.   Специфични етапи на производството, които трябва да бъдат осъществени в определения географски район
            
            Подготовката на млечната смес, производството на суроватъчната закваска, ензимната коагулация на млечната смес, преработката на сиренината и сиренните зърна и поставянето във форми, пресоването, осоляването и зреенето на сиренето — всички тези операции се извършват в определения географски район.
            3.5.   Специфични правила за рязане, настъргване, опаковане и др. на продукта, за който се отнася регистрираното наименование
            
            —
            3.6.   Специфични правила за етикетиране на продукта, за който се отнася регистрираното наименование
            
            —
            4.   Кратко определение на географския район
            
            Географският район обхваща общината на град Телшай, разположен в област Телшай в самогитския планински район на Северозападна Литва, и граничи с общините Ryškėnai, Degaičiai, Gadūnavas и Viešvėnai в област Телшай, Литва.
            5.   Връзка с географския район
            
            Връзката на сиренето „Džiugas“ с географския район се основава на добрата репутация на сиренето, която се обуславя от опита на местните майстори сиренари в производството и зреенето на това твърдо сирене.
            Сиренето „Džiugas“ се произвежда в общината на град Телшай, където се намира хълмово укрепление, наречено „Džiugo kalnas“. Според древна легенда хълмът е наречен така в чест на самогитския военачалник Džiugas. Вярвало се, че тайната на силата му се криела в сирене, съхранявано в избата на неговия чифлик, което при консумация му давало необикновени сили.
            В миналото пресни сирена са се произвеждали в Литва с използване само на млечнокисели бактерии за подсирване на млякото. В Жемайтия (Самогития), Северозападна Литва, обаче фермерските съпруги знаели как да правят също и ферментирали сирена с използване на изсушен телешки стомах. В самогитския музей „Алка“ в Телшай са изложени дървени калъпи за сирене, използвани от фермерските съпруги за производството на ферментирали сирена. В хроники от XVIII-и век се посочва, че самогитите знаели как да правят сирене с характерен вкус, аромат, консистенция и външен вид. Книгата Didžioji Virėja, публикувана от издателство Sakala в Клайпеда през 1936 г., съдържа рецепта за твърдо домашно сирене, което зрее една или две години.
            При създаването на епархия Телшай през 1926 г., град Телшай става столица на етнографския и исторически район Жемайтия и понастоящем е духовният, културен, художествен и научен център на района. По тази причина от дълго време най-добрите майстори занаятчии във всички сфери от района се стичат към този град.
            Сирената и другите млечни продукти отдавна имат важно значение за изхранването на жителите на района. Сирене се произвежда по промишлен начин в района от началото на XX-и век. За самогитите пътят към производството на твърдо сирене е бил дълъг. Първата мандра в Телшай започва да функционира през 1924 г., но едва през 1985 г. в новопостроен завод започва експериментално производство на твърдото сирене, което по-късно формира основата за „Džiugas“. Количеството произведено сирене започва да се увеличава от 1994 г. с изготвянето на нови технически ръководства и спецификации. Мащабът на производството е варирал значително в различните периоди. От 2006 г. то забележимо нараства, и тази тенденция продължава и понастоящем. Ежегодно се произвеждат приблизително 10 000 тона твърдо сирене. Увеличаването на обема на производството се дължи на износа на „Džiugas“ за Дания, Финландия, Италия и други страни. То е най-известното и най-купуваното твърдо сирене в Литва.
            За създаването на този типичен за района продукт са допринесли уникалните умения на местните майстори занаятчии. За една четирикилограмова пита сирене са необходими около 60 литра краве мляко, добито през периода на паша. Точно това мляко придава на дългозреещите сирена най-добрите органолептични и микробиологични качества. Като част от процеса на производство на това сирене е много важно да се осигури оптимално съотношение на бактериите Lactobacillus и Streptococcus в отглежданата в суроватка закваска за производството. Закваската за производството се получава от приготвена стартерна култура за ферментацията (суроватката ферментира с използване на суха замразена стартерна култура). Тази закваска за производството може да се отглежда до пет пъти. Всяка следваща закваска ферментира при използване на закваската, приготвена преди нея. Всяка закваска за производството, приготвена от суроватката, трябва да има бактерии Lactobacillus и Streptococcus в необходимото съотношение. При растежа на закваските за производството съотношението между бактериалните култури може леко да се отклони от необходимото. Затова в стремежа си да поддържат постоянно съотношението между двете бактериални култури опитните производители на сирене регулират пастьоризацията на закваската за производството (суроватката) и продължителността на този процес. Освен това суроватъчната закваска (суроватката) се пастьоризира ръчно, а не автоматично, чрез регулиране на клапаните за загряване или охлаждане.
            Много важен етап в производството на сирене „Džiugas“ е зреенето, което също силно зависи от уменията на производителите на сирене. По време на зреенето сиренето „Džiugas“ се поставя вертикално в специални съдове върху кръгли, непрекъснато въртящи се рейки. За да се осигури гладкост на страничните повърхности на сиренето и равномерното им изсъхване с намаляването на съдържанието на влага в цялата пита, на всеки три дни сиренето „Džiugas“ се завърта на ръка на приблизително 60 °. Така в края на фазата на зреене сиренето е било завъртяно на 360 ° и по този начин се гарантира постоянство на качествените показатели на „Džiugas“. Благодарение на уменията на местните производители сиренето „Džiugas“ се отличава със специалните си характеристики, които са обусловили и неговата добра репутация.
            Добрата репутация на сиренето „Džiugas“ се основава на: 1) множеството награди, присъдени в Литва и по света; 2) превръщането му в символичен литовски хранителен продукт, тъй като често се подарява на гости от чужбина; 3) известността на сиренето се дължи не само на неговите вкусови качества, но и на активното развитие на образователни дейности и насърчаването на култура на консумация на сирене.
            Между 1998 г. и 2017 г. това сирене печели общо 51 награди, някои от които заслужава да бъдат посочени. То е признато и наградено за пръв път като „продукт на годината“ в Литва през 1998 г., а през следващата година печели златен медал на международното изложение AgroBalt'99. От 2009 г. досега се провежда ежегоден конкурс за определяне на най-популярния продукт. В този конкурс кандидати от различни категории биват отличени в зависимост от избора на потребителите и продажбите в повечето вериги за търговия на дребно в страната, както и въз основа на критерии за качество. Вече за шеста поредна година на сиренето „Džiugas“ се присъжда най-голямата награда и признанието за най-популярен продукт на годината.
            Първия си златен медал от международно изложение сиренето печели на „Продекспо“ в Русия през 2005 г. и повтаря това свое постижение на същото изложение през 2008, 2010 и 2014 г. На специализираното международно изложение „Петерфуд-2010“ в Санкт Петербург то получава сертификат за най-популярен продукт. В конкурса за наградата „Superior Taste Award“ за храни и напитки, организиран от Международния институт по вкуса и качеството (International Taste and Quality Institute — iTQi) в Брюксел през 2011 г., на сиренето са присъдени две звезди и този успех е повторен през 2013 г., а през 2014 г. зряло в продължение на 36 месеца сирене „Džiugas“ за пръв път получава най-високата възможна категория: три от три възможни златни звезди. През 2015 г. и 2016 г. сиренето отново е отличено с три златни звезди и затова му е присъдена наградата „CRYSTAL TASTE AWARD“ (КРИСТАЛНА НАГРАДА ЗА ВКУС), която се дава само на продукти, отличени с три от възможните три златни звезди в три последователни години.
            „Džiugas“ печели златен медал от „Goldener Preis — 2011“ в Германия, от международния конкурс за сирена International Cheese Awards в Обединеното кралство през 2012 г. и от изложението „World Food 2012“ през същата година в Москва. През 2013 г. сиренето е отличено с грамота за иновации „SIAL Innovation Grand Prix“ от международното изложение на хранителни продукти SIAL CHINA. Зряло в продължение на 24 месеца твърдо сирене „Džiugas“ е признато за най-добрият продукт на осемнадесетия международен панаир EuroGastro в Полша през 2014 г. Международната сертифицираща асоциация ICERTIAS, със седалище в Швейцария, присъжда на „Džiugas“ наградата „Best Buy“ („Най-добра покупка“) за 2015 г., а сиренето, зряло в продължение на 36 месеца, е отличено с грамота на „Premio Roma 2017“.
            Поради изключителния си вкус сиренето „Džiugas“ се е превърнало в един от хранителните продукти, символични за Литва, и често се използва като изискан подарък за приятели и бизнес партньори в други държави или за близки, които са се преместили да живеят извън Литва. Президентът на Литва подарява такова сирене на лидери на други държави. През 2013 г. президентът на Литва Далия Грибаускайте поздрави канцлера на Германия Ангела Меркел за нейната победа в изборите за Бундестаг, подарявайки ѝ литовско сирене „Džiugas“. Статия в списание Stilius от 15 октомври 2013 г. дава положителна оценка на приема в Германия на сиренето „Džiugas“ от Жемайтия, а в статия, публикувана във вестник Lietuvos rytas на 3 май 2014 г., се посочва, че световната репутация на сиренето „Džiugas“ задължава неговите производители да поддържат постоянно качество на този продукт. Сиренето „Džiugas“ се описва като „кралят“ на твърдите сирена и е особено предпочитано от потребителите. В изданието си от 1 септември 2016 г. вестник Draugas изразява задоволство, че литовското сирене „Džiugas“ вече присъства на трапезата в САЩ. Статия във вестник Lietuvos rytas от 28 януари 2017 г. описва как с това сирене литовските посолства в чужбина черпят своите гости. Сиренето „Džiugas“ е реклама на Литва навсякъде по света. В една статия се обсъжда наградата, присъдена му в Брюксел, и се споменава, че „Džiugas“ е първото литовско сирене, получило висока оценка в Азия. Статия в Lietuvos rytas от 18 март 2017 г. посочва, че „Džiugas“ е най-високо цененото сирене в Литва заради изключителните му вкусови качества, типични единствено за него.
            Описание на „Džiugas“ е дадено и в посветеното на сирената списание Good cheese 2013-2014, както и в книга за сирена от различни краища на света, публикувана през 2015 г. (Dorling Kindersley Ltd, World Cheese Book, 2015 г., стр. 352).
            В началото на пасищния сезон през май, когато започва и производството на „Džiugas“, в Телшай се провежда фестивалът „Ден на Džiugas“, в който специална комисия оценява органолептичните качества на сиренето, произведено година по-рано и зряло в продължение на 12 месеца. Понякога се дегустират и сирена, зрели по-дълго, и се сравняват по цвят, вкус, консистенция и други показатели.
            През 2013 г. в Телшай, Вилнюс и Клайпеда бяха създадени „Домове Džiugas“ [„Džiugas“ namai], в които се организират дегустации и образователни програми. В тези дегустации са участвали вече около 13 000 души. През 2016 г. в един от тези домове е разположен музей на „Džiugas“. Представената на приземния етаж експозиция запознава посетителите с млекопреработвателната промишленост в различните исторически периоди, с традициите на производство на млечни продукти в Жемайтия и с историята на производство на твърдото сирене „Džiugas“. Домът „Džiugas“ в столицата на Жемайтия функционира вече няколко години и е една от най-популярните атракции в област Телшай. Информация за Дома „Džiugas“ като място за посещения може да се получи в туристическия информационен център на Самогития [VĮ Žemaitijos turizmo informacijos centras].
            
               Препратка към публикуваната спецификация на продукта
            
            (член 6, параграф 1, втора алинея от настоящия регламент)
            http://zum.lrv.lt/suris-dziugas-paraiska-su-produkto-specifikacija